Mens statsminister Lars Løkke Rasmussen (V) om end kortfattet har givet udtryk for, at han stadig har tillid til forsvarsminister Carl Holst (V), begynder tilliden nu at krakelere i den organisation, som den tidligere regionsrådsformand er sat til at lede.

Carl Holst har adskillige gange afvist at kommentere sagen over for Fyens Stiftstidende, der var med til at bringe de første artikler, hvor en lang række regionsrådspolitikere udtrykte deres mistanke om, at Carl Holst brugte en offentligt lønnet medarbejder i sin personlige valgkampagne. Men selvom en række oplysninger siden hen har forstærket mistanken, er det ikke sagen som sådan, men de skygger den kaster, der nu får formændene for Forsvarets tre største fagforeninger, der samlet set organiserer mere end 17.000 soldater i hæren, søværnet og flyvevåbnet, til at pege på flere problemer.

Soldaterformændene er alle frustrerede over endnu en sag, der handler om alt andet end de udfordringer, som Forsvaret står foran at skulle løse.

- Forsvaret har ikke brug for at have en minister, der ikke har sin fulde opmærksomhed på Forsvaret. Carl Holst og jeg har tidligere talt med store ord i medierne. Og nu er der så igen en sag, som overskygger alt andet. Det holder ikke. Det her er jo nærmest det eneste, vi taler om for tiden, siger Flemming Vinther, der er formand for HKKF, der organiserer hærens konstabler og korporaler.

Formand for officererne i HOD, Niels Tønning, vil ligesom Flemming Vinther ikke forholde sig til den konkrete sag udover, at den skal afsluttes i en fart. Men også han står bag kritikken.

- Jeg vil ikke forholde mig til, hvad Carl Holst har gjort eller ikke har gjort, men sagerne får det forsvarspolitiske til at træde i baggrunden, så vigtige problemer står uforløste hen, siger Niels Tønning.